Seun steek glo man dood wat sy ma aanrand | Maroela Media
Aanklagte is aanhangig gemaak teen ŉ 14-jarige seun wat na bewering sy ma se kêrel met ŉ mes doodgesteek het toe hy gesien het hoe hy haar aanrand.
Kol. Lungelo Dlamini, woordvoerder van die polisie, het bevestig die voorval het laat Vrydagaand in Temba in Hammanskraal gebeur. Volgens Dlamini het die seun glo gesien hoe die man sy ma aanrand en het hy ŉ mes geneem en die man na bewering in sy bolyf gesteek. Die man is na die Stinkwater-kliniek gehaas waar hy dood verklaar is.
“Hoewel hierdie jong seun aanspreeklik gehou moet word vir wat hy gedoen het, is hy ook ŉ slagoffer aangesien hy moes sien hoe sy ma ŉ slagoffer van geweld word,” het Dlamini gesê. Die seun is aangekla, maar sedertdien in sy ouers se sorg vrygelaat.
Dlamini het die voorval betreur, veral omdat dit kom op dieselfde dag wat ŉ man lewenslange tronkstraf opgelê is vir die geweld teen en moord op ŉ vrou.
Johannes Mabetha is Vrydag in die hooggeregshof in Pretoria gevonnis nadat hy in November verlede jaar ŉ vrou verwurg en haar liggaam in Atteridgeville gestort het. Die vrou is as vermis aangemeld en haar liggaam is eers later gevind. Danksy ooggetuies is Mabetha met die misdaad verbind en aangekla van die moord.
“Hierdie voorvalle plaas weer die kollig op die ernstige en gewelddadige misdade wat teen vroue gepleeg word. Die polisie doen ŉ beroep op gemeenskappe om nie te wag nie, maar onmiddellik hierdie voorvalle, wat gewoonlik begin as huishoudelike geweld, aan te meld,” het Dlamini gesê.
Dapper Seun. Ek hoop daar is iemand wat hom sal kan help!!
Wow – hy moet verantwoordelikheid aanvaar? Regtig, hy het sy ma beskerm!! As hy dit nie gedoen het nie, was sy dalk nou dood!
Gee die seun ‘n Bells. Oeps, hy is te jonk. Maar gee hom nogtans applous. Hy het sy ma verdedig.
Heel gepaste naam vir die hospitaal. Beskryf die toestand van ons hospitale baie mooi.
Dis fantasties hoe vinnig mense n storie vir soetkoek opvreet sonder die enige bewyse.